Fi żmien meta r-rappurtaġġ tal-media indipendenti u ħielsa huwa aktar essenzjali minn qatt qabel, il-libertà tal-istampa għadha mhedda. Il-ġurnalisti qed ikomplu jesperjenzaw kundizzjonijiet tax-xogħol ħorox b'żieda fil-pressjoni finanzjarja u politika, sorveljanza, sentenzi arbitrarji ta' ħabs jew vjolenza talli jkunu għamlu xogħolhom. Skont l-Osservatorju tal-UNESCO, 76 ġurnalist inqatlu mill-2020, filwaqt li ħafna aktar sfaw arrestati, iffastidjati jew mhedda madwar id-dinja. Il-vjolenza sessista hija ta' tħassib partikolari mmirata lejn il-ġurnalisti nisa. Il-libertà tal-istampa hija valur fundamentali għall-Unjoni Ewropea mirfuda minn ħafna inizjattivi reċenti. Il-libertà tal-media u s-sikurezza tal-ġurnalisti huma prijoritajiet ewlenin tal-Pjan ta' Azzjoni l-ġdid dwar id-Drittijiet tal-Bniedem u d-Demokrazija u tal-Pjan ta' Azzjoni Ewropew għad-Demokrazija. Fl-2020, aktar minn 400 ġurnalist ibbenefikaw mill-mekkaniżmu tal-UE għall-protezzjoni tad-Difensuri tad-Drittijiet tal-Bniedem, filwaqt li l-UE ħadet azzjonijiet importanti biex tappoġġa lill-ġurnalisti, lill-media indipendenti u lill-ġlieda kontra d-diżinformazzjoni fil-kuntest tal-pandemija f'ħafna reġjuni. F'din l-aħħar sena l-UE kkundannat f'diversi okkażjonijiet l-intimidazzjoni u l-fastidju li jsofru ġurnalisti indipendenti f'pajjiżi madwar id-dinja. L-UE, inkluż permezz tar-Rappreżentant Speċjali tagħha għad-Drittijiet tal-Bniedem, kompliet tinvolvi ruħha ma' ġurnalisti indipendenti ppersegwitati u intervjeniet b'appoġġ għal ġurnalisti u bloggers detenuti. Id-delegazzjonijiet tal-UE huma l-vuċi tal-UE fil-post. Huma mmonitorjaw mill-qrib il-proċedimenti tal-qorti kontra l-ġurnalisti, tkellmu kontra r-repressjoni tad-difensuri tad-drittijiet tal-bniedem u tal-ħaddiema tal-media u esprimew tħassib mal-awtoritajiet nazzjonali dwar il-leġiżlazzjoni proposta dwar il-komunikazzjoni, il-media, l-informazzjoni u x-xandir. L-UE hija determinata li tagħmel aktar , fl-Ewropa u barra minnha. L-UE se tkompli tikkoordina ma' organizzazzjonijiet u mekkaniżmi internazzjonali u approċċi ġodda pijunieri. Eżempju wieħed huwa l-proposta tal-Kummissjoni Ewropea għal Att dwar is-Servizzi Diġitali bil-għan li l-pjattaformi ewlenin jinżammu responsabbli biex is-sistemi tagħhom isiru aktar ġusti, sikuri u aktar trasparenti. Se nkomplu wkoll l-azzjoni tagħna biex niġġieldu d-diżinformazzjoni u nfittxu mezzi effettivi mas-sħab kollha biex nappoġġaw mudelli ta' negozju sostenibbli għall-media indipendenti. Il-libertà tal-informazzjoni u l-libertà tal-espressjoni jridu jiġu promossi u protetti kullimkien. Dan hu fl-interess ta' kulħadd. L-UE se tkompli titkellem kontra kull restrizzjoni fuq il-libertà tal-espressjoni u ċ-ċensura, kemm online kif ukoll offline, bi ksur tad-dritt internazzjonali dwar id-drittijiet tal-bniedem. Il-libertà tal-istampa hija pedament tas-soċjetajiet demokratiċi, li jistgħu jirnexxu biss jekk iċ-ċittadini jkollhom aċċess għal informazzjoni kredibbli u jkunu jistgħu jagħmlu għażliet infurmati. Il-libertà tal-istampa tfisser sigurtà għal kulħadd.